মুক্ত লাইসেন্স
মুক্ত লাইসেন্স বা উন্মুক্ত লাইসেন্স হল এমন একটি লাইসেন্স চুক্তি যা অন্য ব্যক্তিদের চারটি বিশেষ স্বাধীনতা দিয়ে একজনের কাজকে পুনরায় ব্যবহারের অনুমতি দেয়। একটি বিশেষ লাইসেন্স ব্যতীত, এই ব্যবহারগুলি সাধারণত মেধাস্বত্ব আইন বা বাণিজ্যিক লাইসেন্স দ্বারা নিষিদ্ধ। বেশিরভাগ মুক্ত লাইসেন্স বিশ্বব্যাপী, রয়্যালটি-মুক্ত, একচেটিয়া নয় এবং চিরস্থায়ী (দেখুন কপিরাইট সময়কাল)। মুক্ত লাইসেন্সগুলি প্রায়শই গণউৎপাদক এবং গণঅর্থায়ন প্রকল্পগুলির ভিত্তি। "মুক্ত লাইসেন্স" শব্দটির উদ্ভাবন এবং ব্যবহারকারীর অধিকারের উপর দৃষ্টি নিবদ্ধ করা ১৯৭০-এর দশকের পাবলিক ডোমেইন সফটওয়্যার ইকোসিস্টেমের হ্যাকার সংস্কৃতি, সামাজিক এবং রাজনৈতিক মুক্ত সফটওয়্যার আন্দোলন (১৯৮০ সাল থেকে) ও উন্মুক্ত প্রবেশাধিকার আন্দোলন (১৯৯০ সাল থেকে) ভাগ করে নেওয়ার সাথে যুক্ত ছিল। এই অধিকারগুলি বিভিন্ন গোষ্ঠী এবং সংস্থাগুলি দ্বারা মুক্ত সফটওয়্যার সংজ্ঞা, মুক্ত উৎসের সংজ্ঞা, ডেবিয়ান মুক্ত সফটওয়্যার নির্দেশিকা, মুক্ত সাংস্কৃতিক কাজের সংজ্ঞা এবং উন্মুক্ত সংজ্ঞা এর বিভিন্ন ডোমেইনের জন্য সংহিতাবদ্ধ ছিল। এই সংজ্ঞাগুলি তখন আইনি প্রক্রিয়া হিসাবে মেধাস্বত্ব ব্যবহার করে লাইসেন্সে রূপান্তরিত হয়েছিল। সেই থেকে মুক্ত/উন্মুক্ত লাইসেন্সের ধারণা সমাজের বিভিন্ন ক্ষেত্রে ছড়িয়ে পড়ে। উন্মুক্ত প্রবেশাধিকার, মুক্ত সংস্কৃতি (মুক্ত ও উন্মুক্ত উৎসের আন্দোলন হিসাবে একীভূত), মেধাস্বত্বমুক্ত, উইকিমিডিয়া ফাউন্ডেশনের প্রকল্পগুলি, পাবলিক ডোমেইন ওকালতি দল এবং গ্রস্থস্বত্বাপহরণ দল মুক্ত ও উন্মুক্ত লাইসেন্সের সাথে সংযুক্ত রয়েছে।